題蔡武伯所藏荆公硯
作者：周文璞
朝代：宋

paragraphs: 獸面鼎足奔回互，中有潤澤比雨露。
當年曾出富國疏，老子平生用心處。
帝謨商頌周六典，刻畫聲形勞解詁。
至今文字與風騷，一一相輝炫緗素。
如聞四海失枝梧，可憾諸公欠調護。
誰令天乎遽如許，可是石也能無預。
陳玄同歸蔣山路，亦使高人野僧覷。
若爲持入定林中，應有明雲入天柱。
吾鄉風流蔡夫子，匣而藏之美無度。
君不見公鄉後進陸象山，作祠堂記餘千言，直欲百世俟聖賢。
惜哉不得銘此硯，使我失意心惘然。